Veniturile totale ale gospodăriilor din România au crescut, în al treilea trimestru al anului trecut, cu 9,4% faţă de aceeaşi perioadă a anului anterior, până la 4.872 (1020 euro) pe lună, iar cheltuielile s-au majorat cu 8%, la 4.202 lei (880 euro), arată datele publicate, vineri, de Institutul Naţional de Statistică (INS), potrivit News.ro.

În al treilea trimestru din 2018, veniturile medii ale unei gospodării au fost de 4.454 lei, iar cheltuielile - de 3.891 lei pe lună.

În al treilea trimestru al anului 2019, veniturile medii lunare au reprezentat, în termeni nominali, 4.872 lei pe gospodărie şi 1.889 lei pe persoană.

Cheltuielile totale ale populaţiei, au fost, în acelaşi trimestru, în medie, de 4.202 lei lunar pe gospodărie (1.630 lei pe persoană) şi au reprezentat 86,3% din nivelul veniturilor totale.

Veniturile băneşti au fost, în medie, de 4.577 lei lunar pe gospodărie (1.775 lei pe persoană), iar veniturile în natură de 295 lei lunar pe gospodărie (114 lei pe persoană).

Salariile şi celelalte venituri asociate lor au format cea mai importantă sursă de venituri (69,5% din veniturile totale ale gospodăriilor).

La formarea veniturilor totale ale gospodăriilor, au contribuit, de asemenea, veniturile din prestaţii sociale (18,2%), veniturile din agricultură (2,3%), veniturile din activităţi neagricole independente (1,9%), cele din proprietate şi vânzarea de active din patrimoniul gospodăriei (1,1%) precum şi veniturile în natură (6%), în principal, contravaloarea consumului de produse agroalimentare din resurse proprii (4,9%).